Impuls del Crèdit Català Agrari
Disposició addicional Primera - Disposició addicional Quarta
Execució dels instruments financers del programa Feder
Habilitació per a l'elaboració d'un nou text refós
L'Institut Català de Finances és una entitat amb personalitat jurídica pròpia sotmesa a l'ordenament jurídic privat, de les previstes a l'article 1.b.1 del Text refós de la Llei 4/1985, de 29 de març, de l'Estatut de l'empresa pública catalana, aprovat pel Decret legislatiu 2/2002, de 24 de desembre, el qual serà d'aplicació en tot allò que no sigui incompatible amb el que es disposa en aquest text.
L'Institut Català de Finances gaudeix de patrimoni i tresoreria pròpia i actua per al compliment de les seves funcions amb autonomia orgànica, financera, patrimonial, funcional i de gestió amb plena independència de les administracions públiques i amb submissió a aquesta Llei i a la resta de l'ordenament jurídic, sens perjudici que en la seva activitat s'ajusti a les normes de dret privat que li són aplicables.
L'Institut Català de Finances pot, amb plena independència i sense altres autoritzacions que les dels seus òrgans de govern, adquirir, posseir, reivindicar, permutar, gravar o alienar tota mena de béns, concertar crèdits, fer contractes i convenis, i també obligar-se, interposar recursos i executar les accions establertes per les lleis.
A l'Institut Català de Finances se li aplica la normativa específica de les entitats de crèdit i, per tant, se sotmet únicament a la normativa de caràcter bàsic i a la dictada pels organismes reguladors de la Unió Europea que li sigui aplicable, atenent la seva especial activitat i naturalesa.
L'Institut Català de Finances és una entitat amb ànim de lucre l'activitat del qual consisteix en la realització d'aquelles activitats, operacions i serveis propis del negoci de banca en general que li siguin permeses per la legislació d'entitats de crèdit vigent, així com les activitats d'inversió en capital risc, tot subjecte a la normativa en matèria d'ajuts d'estat.
La supervisió de l'Institut, en matèria de compliment de la normativa que li és d'aplicació, li correspon al departament de la Generalitat de Catalunya competent en matèria d'economia i finances.
Així mateix, podrà desenvolupar totes les activitats relacionades, total o parcialment, de forma indirecta, a través de participacions en altres entitats d'idèntic o anàleg objecte.
La Junta de Govern és integrada pel president o presidenta, el conseller delegat o la consellera delegada i un nombre de vocals no inferior a cinc ni superior a nou.
En tot cas, el nombre de vocals independents, segons la definició d'aquests establerta per la normativa aplicable a les d'entitats de crèdit, haurà de ser majoritari.
Es pot nomenar un president o presidenta amb facultats executives que assumeixi les funcions de conseller o consellera delegada i en especial les previstes als articles 16 i 22 de la present Llei, en aquest cas el nombre màxim de vocals és de deu.
Al president o presidenta de la Junta de Govern, que aquesta elegeix d'entre els seus membres, li correspon la representació ordinària de l'entitat en l'ordre judicial i en l'extrajudicial.
Poden assistir a les reunions de la Junta, a instàncies del president o presidenta o de la mateixa Junta, amb veu i sense vot, els membres de les comissions i comitès, els directius, o qualsevulla altra persona que s'escaigui.
Tots els membres de la Junta de govern són nomenats i separats lliurement pel Govern, a proposta de la persona titular del departament competent en matèria de economia i finances, previ informe favorable de la comissió de nomenaments i retribucions de l'Institut.
El conseller delegat o consellera delegada és nomenat i separat lliurement pel Govern, a proposta de la persona titular del departament competent en matèria d'economia i finances, i és qui ha d'assumir la representació ordinària i extraordinària de l'Institut, en qualsevol àmbit i circumstància.
Per a fer-ho disposa d'àmplies facultats.
Les funcions del conseller delegat o consellera delegada són les següents:
a) La direcció i l'execució material dels acords i les directrius d'actuació aprovats per la Junta.
b) La coordinació i el control de l'exercici de les funcions delegades per la Junta en les comissions executives i en els càrrecs a què fa referència la lletra g.
c) El control i el seguiment de la gestió de les participacions en les empreses de les quals l'Institut sigui titular.
f) La direcció superior i la contractació del personal de l'Institut Català de Finances, i també la lliure designació dels responsables de les diferents àrees funcionals.
g) L'organització i l'estructuració internes de l'Institut Català de Finances d'acord amb les directrius aprovades per la Junta de Govern en les direccions funcionals i serveis, comitès executius i comitès d'inversions, que consideri més adequades perquè s'acompleixi més bé l'activitat ordinària, amb el nomenament de les persones titulars i la determinació del règim laboral.
h) L'exercici de les facultats que li delegui la Junta de Govern.
Els càrrecs de president o presidenta, de conseller delegat o consellera delegada i de vocal dominical de la Junta de Govern estan subjectes al règim d'incompatibilitats dels alts càrrecs de l'Administració de la Generalitat, i també al que la normativa vigent estableixi per als òrgans d'administració de les entitats de crèdit.
L'Institut ha de formular els seus comptes anuals i ha d'efectuar el registre comptable de les seves operacions, d'acord amb els criteris i normes comptables establerts per a les entitats de crèdit.
L'Institut té autonomia pressupostària respecte de la Generalitat, la qual únicament establirà el seu límit màxim d'endeutament anual a les respectives lleis de pressupostos.
Aquest límit màxim d'endeutament anual és igualment l'única limitació de tipus pressupostari que s'aplica a l'Institut en un context de pròrroga pressupostària
L'Institut Català de Finances ha de fer arribar a la comissió del Parlament competent en matèria d'economia i finances, per mitjà del conseller competent en aquesta matèria, durant el primer semestre de cada any, informació agregada i sumària de l'exercici anterior relativa a les característiques i el volum de les operacions de préstec i aval que s'han fet, la incidència sectorial i territorial que tenen i els resultats de la gestió.
Sens perjudici del que estableix l'apartat 4 de l'article 1 del Decret legislatiu 4/2002, del 24 de desembre, pel qual s'aprova el text refós de la Llei de l'Institut Català de Finances, que sotmet l'entitat a la normativa aplicable a les entitats de crèdit, són aplicables a l'Institut Català de Finances les regles següents:
a) El Govern de la Generalitat, a proposta de la Junta de Govern de l'Institut Català de Finances, ha d'aprovar la política de remuneracions dels òrgans de govern de l'Institut.
Els membres de la Junta de Govern de l'Institut que tinguin la consideració de personal al servei de l'Administració de la Generalitat i el seu sector públic resten en tot cas sotmesos a les disposicions dictades per a aquest personal amb caràcter general.
b) La llei de pressupostos de cada exercici pot determinar, respecte de les disposicions que contingui en matèria de personal, aquelles a les quals resta sotmès explícitament l'Institut Català de Finances, i per tant, només li són aplicables les normes que específicament i expressament estiguin adreçades nominalment a l'Institut.
Les societats i les filials de l'Institut Català de Finances resten sotmeses al mateix règim jurídic establert per a aquest en l'apartat 1, sens perjudici dels requeriments específics de la normativa d'estabilitat pressupostària i sostenibilitat financera, en el cas que formin part del sector d'administracions públiques de la Generalitat, en els termes del sistema europeu de comptes.